หุ้นโซลปิดบวก 1.07% รับคาดการณ์เฟดยังไม่ขึ้นดอกเบี้ยเดือนนี้
หุ้นโซลปิดบวก 1.07% รับคาดการณ์เฟดยังไม่ขึ้นดอกเบี้ยเดือนนี้
5 ก.ย. 2559

ดัชนีคอมโพสิตตลาดหุ้นเกาหลีใต้ปิดบวกในวันนี้ นำโดยหุ้นกลุ่มยานยนต์และเทคโนโลยี เนื่องจากนักลงทุนคาดการณ์ว่าธนาคารกลางสหรัฐ (เฟด) จะยังไม่ปรับขึ้นอัตราดอกเบี้ยในการประชุมนโยบายการเงินในเดือนก.ย. หลังสหรัฐเปิดเผยข้อมูลจ้างงานนอกภาคเกษตรที่น่าผิดหวัง
ดัชนีคอมโพสิตตลาดหุ้นเกาหลีใต้ (KOSPI) เพิ่มขึ้น 21.77 จุด หรือ +1.07% ปิดที่ 2,060.08 จุด โดยมีปริมาณการซื้อขายปานกลาง 567 ล้านหุ้น มูลค่า 4.08 ล้านล้านวอน (3.69 พันล้านดอลลาร์สหรัฐ) โดยมีหุ้นบวกมากกว่าหุ้นลบในสัดส่วน 530 ต่อ 296
ทั้งนี้ กระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้นเพียง 151,000 ตำแหน่งในเดือนส.ค. ขณะที่อัตราการว่างงานทรงตัวที่ระดับ 4.9% ขณะที่นักวิเคราะห์คาดการณ์ก่อนหน้านี้ว่า ตัวเลขจ้างงานจะเพิ่มขึ้นถึง 180,000 ตำแหน่งในเดือนส.ค. และอัตราการว่างงานจะลดลงสู่ระดับ 4.8%